Johs. Poulsen (RV), 2010-02-04:
Det Radikale Venstre er hele vejen igennem
positiv over for de intentioner, der ligger bag det her forslag.
Jeg mener ikke, man kan være i tvivl om, at intentionerne handler om, hvordan vi kan indrette vores trafik på en sådan måde, at den bliver mere miljøvenlig, mere klimavenlig, foregår på en mere hensigtsmæssig måde i det hele taget – det, som jo så alle kalder grønt nu.
Derfor synes vi også, at der er en række elementer i forslaget, som er værd at dyrke nærmere, uden at det dermed er en tilkendegivelse af, at vi nødvendigvis er sikre på, at det lige nøjagtig skal foregå på den måde, man fra forslagsstillernes side har lagt op til løsningerne skal indrettes på.
I Det Radikale Venstre er vi meget optaget af, at vi hurtigst muligt får udskiftet så store dele af vores individuelle bilpark med allerhelst elbiler, men eventuelt også plug-in-hyridbiler og også de eksisterende hybridbiler.
Det er en god måde at erstatte en del af den belastning, som der er fra trafikken i dag, på på en god måde og på en positiv måde, og vi vil meget gerne være med til at fremme alle de muligheder, der er, for at man kan få flere el- og hybridbiler på banen.
Der er ingen tvivl om, at den afgiftsfritagelse, som en stor del af Folketinget, om ikke hele Folketinget, er enige om i dag for elbiler, har en hæmsko i sig, i og med at den udløber meget snart.
Og alle de folk, man taler med i branchen, siger næsten alle sammen entydig, at det forhold, at man ikke ved, hvordan situationen er, når den afgiftsfritagelse er slut, gør, at de, der måtte ønske at lancere elbilerne i langt højere grad, er tilbageholdende på det danske marked.
Faktisk er der jo masser af fabrikanter, som er langt, langt fremme med de teknologiske muligheder, med modeller og meget andet på området, men de er usikre på, om det kan lade sig gøre økonomisk at bevæge sig ind på det danske marked med en tilstrækkelig profitabel tilgang, og derfor bør der på det område være mere stabile rammer, i al fald i en længere periode fremadrettet.
Og det synes vi er et af de problemer, der er i øjeblikket, og det er en af de hindringer, der er, for at vi får flere elbiler og får fremmet elbiler.
Så vi er på samme måde som SF optaget af at sikre at fremme muligheden for, at el- og hybridbiler opnår en langt større andel af den samlede bilpark fremadrettet, end de har i dag, og der er der altså brug for, at der bliver skabt andre rammevilkår end dem, man kender p.t.
Så er der samkørselsspørgsmålet.
Med hensyn til samkørsel må vi også i lyset af en række af de bemærkninger, der er faldet undervejs i debatten her, sige, at vi også tror, det ville være klogt, at man fik en lidt nærmere vurdering af, hvad fordele og ulemper der er ved at gøre det på den måde, det er foreslået.
Igen er vi ikke i tvivl om, at intentionerne er gode nok, men det er jo rigtigt, at det ville være fornuftigt at få vurderet, hvorvidt den indsats, der i givet fald skulle til, stod mål med det, man ville opnå.
Men ville en sådan vurdering falde positivt ud, er vi også positive over for den del af det.
Så er der det, der har fyldt mest i debatten, nemlig spørgsmålet om reservation af baner på motorvejene.
Der må vi nok sige, at det mest positive, vi kan nå frem til at sige, er – lidt i lighed med Socialdemokraterne – at det nok ville være klogt at analysere, om der her ville være klare fordele ved at anvende den fremgangsmåde.
Det er vi en lille smule i tvivl om.